**12. A feladat a munkaszerződés tartalmához kapcsolódik.**

**Válaszoljon a kitalált munkaszerződés tartalmára vonatkozó kérdésekre a források és ismeretei segítségével!**

„45. §. (1) A munkaszerződésben a feleknek meg kell állapodniuk a munkavállaló

alapbérében és munkakörében.

(2) A munkaviszony tartamát a munkaszerződésben kell meghatározni. Ennek

hiányában a munkaviszony határozatlan időre jön létre.

(3) A munkavállaló munkahelyét a munkaszerződésben kell meghatározni. Ennek

hiányában munkahelynek azt a helyet kell tekinteni, ahol munkáját szokás szerint

végzi.

(4) A munkaviszony – eltérő megállapodás hiányában – általános teljes napi

munkaidőben történő foglalkoztatásra jön létre.

(5) A felek a munkaszerződésben a munkaviszony kezdetétől számított legfeljebb

három hónapig terjedő próbaidőt köthetnek ki. Ennél rövidebb próbaidő kikötése

esetén a felek a próbaidőt – legfeljebb egy alkalommal – meghosszabbíthatják. A

próbaidő tartama a meghosszabbítása esetén sem haladhatja meg a három hónapot.”

*(A munka törvénykönyve, 2012)*

„Munkaszerződés, amely létrejött egyrészről a Túró Ruci Bt mint munkáltató,

másrészről Teleki Annamária mint munkavállaló

között alulírott napon és helyen az alábbi feltételek szerint:

1. Szerződő felek megállapodnak abban, hogy a munkáltató a munkavállalót 2016. év

január hó 26. napjától kezdődően foglalkoztatja a jelen munkaszerződésben foglaltak

szerint.

2. A munkavállaló munkaköre: eladó.

3. A munkavállaló pótlékok nélküli alapbére havi bruttó 188 000 Ft.

A munkáltató a munkavállaló munkabérét a jelen munkaszerződésben megjelölt

bankszámlára történő átutalással köteles megfizetni.

4. A munkavállaló munkahelye: Túró Ruci Használtruha-kiskereskedés, 1326

Budapest, Bihari köz 4.” (*Kitalált munkaszerződés*)

**a) Mennyi Teleki Annamária munkaideje?** (1 pont) …………………………………………

**b) Mennyi idő Teleki Annamária munkaviszonyának tartama?** (0,5 pont) …………………

**c) Mennyi Teleki Annamária próbaideje?** (0,5 pont) …………………………………………

**d) Lehet-e Teleki Annamária havi bére – jelen munkaszerződés keretei között – több mint 188 ezer Ft? Válaszát indokolja!** (1 pont)

…………………………………………………………………………………………………..

**Megoldás**

**12. Munkaszerződés (Összesen 3 pont.)**

**a)** teljes munkaidő / napi 8 óra / heti 40 óra (1 pont)

**b)** határozatlan idejű (0,5 pont)

**c)** semennyi (0,5 pont)

**d)** Igen, hiszen csak az alapbére van meghatározva. (1 pont)

*(A válaszok más megfogalmazásban is elfogadhatók.)*